title: Decizia Consiliului de administrație al Agenției Europene pentru Siguranță și Sănătate în Muncă din 4 martie 2004 privind punerea în aplicare a Regulamentului (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei

text:
Anunţ juridic important

|

32004D0508

Official Journal L 210 , 11/06/2004 P. 0001 - 0003

		20040304Decizia Consiliului de administrație al Agenției Europene pentru Siguranță și Sănătate în Muncădin 4 martie 2004privind punerea în aplicare a Regulamentului (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei(2004/508/CE)CONSILIUL DE ADMINISTRAȚIE,având în vedere Regulamentul (CE) nr. 1654/2003 al Consiliului de modificare a Regulamentului (CE) nr. 2062/94 privind înființarea Agenției Europene pentru Siguranță și Sănătate în Muncă [1],întrucât Tratatul privind Uniunea Europeană consacră principiul transparenței la articolul 1 al doilea paragraf, în conformitate cu care tratatul marchează o nouă etapă în procesul de creare a unei uniuni tot mai strânse între popoarele Europei, în care deciziile se iau într-un mod cât mai transparent posibil și cât mai aproape de cetățean;întrucât transparența este o garanție a unei mai mari legitimități, eficiențe și responsabilități a administrației față de cetățeni într-un sistem democratic și întrucât transparența contribuie la consolidarea principiilor democrației și respectului pentru drepturile fundamentale, astfel cum sunt definite la articolul 6 din Tratatul privind Uniunea Europeană și în Carta drepturilor fundamentale a Uniunii Europene;întrucât Regulamentul (CE) nr. 1654/2003 al Consiliului din 18 iunie 2003 conține dispoziții care garantează accesul public la dosarele agenției prin punerea lor la dispoziția publicului și permițând accesul la registru;întrucât este, prin urmare, necesar să se stabilească dispoziții pentru punerea în aplicare a Regulamentului (CE) nr. 1049/2001 [2] al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei în cazul tuturor documentelor care nu sunt reglementate de dispozițiile mai sus menționate;întrucât deciziile privind măsurile ce trebuie aplicate cu privire la cererile inițiale sunt luate de membrii personalului agenției responsabili cu examinarea cererilor de acces și întrucât deciziile privind refuzul accesului care privesc cererile de confirmare a refuzului sunt luate de directorul agenției;întrucât Regulamentul (CE) nr. 1654/2003 stabilește că, de asemenea, Consiliul de administrație adoptă modalitățile practice de punere în aplicare a Regulamentului (CE) nr. 1049/2001 în termen de șase luni de la intrarea în vigoare a Regulamentului (CE) nr. 1654/2003 al Consiliului;întrucât reguli clare favorizează o bună administrare, ajutând pe cei responsabili să prelucreze rapid și cu precizie cererile prezentate de public,ADOPTĂ PREZENTA DECIZIE:Articolul 1Beneficiari(1) Dreptul de acces privește documentele deținute de agenție, adică documentele elaborate sau primite de aceasta și aflate în posesia sa.(2) Cetățenii Uniunii și persoanele fizice și juridice care își au reședința sau sediul social într-unul din statele membre își exercită dreptul de acces la documentele Agenției Europene pentru Siguranță și Sănătate în Muncă (denumită în continuare "agenția") în temeiul articolului 2 alineatul (1) al Regulamentului (CE) nr. 1049/2001 privind accesul public la documentele Parlamentului European, ale Consiliului și ale Comisiei [denumit în continuare Regulamentul (CE) nr. 1049/2001] în conformitate cu procedurile prevăzute de prezentele dispoziții.(3) În temeiul articolului 2 alineatul (2) din Regulamentul (CE) nr. 1049/2001, cetățenii țărilor terțe care nu își au reședința întrunul din statele membre sau persoanele juridice care nu au sediul social într-unul din statele membre se bucură de dreptul de acces la documentele agenției în aceleași condiții ca și beneficiarii menționați la articolul 2 alineatul (1) din Regulamentul (CE) nr. 1049/2001.Articolul 2Cererile de acces(1) Cererile de acces la documentele agenției care nu sunt accesibile publicului sunt adresate în formă scrisă agenției prin poșta electronică (docrequest@osha.eu.int), prin poștă (Agenția Europeană pentru Siguranță și Sănătate în Muncă, Documentare, Gran Via, 33, E-48009 Bilbao) sau prin fax [(34) 944 79 43 83]. Agenția răspunde cererilor de acces inițiale și a celor de confirmare a refuzului în termen de 15 zile lucrătoare de la data înregistrării cererii. În cazul unor cereri complexe sau voluminoase, acest termen poate fi extins cu încă 15 zile lucrătoare. Orice prelungire a termenului trebuie motivată și comunicată solicitantului în prealabil.(2) În cazul unei cereri neclare, în conformitate cu articolul 6 alineatul (2) din Regulamentul (CE) nr. 1049/2001, agenția invită solicitantul să ofere informații suplimentare care să permită identificarea documentelor solicitate; termenul limită pentru răspunsul agenției începe să curgă numai din momentul în care aceasta a primit aceste informații.(3) Orice răspuns negativ, chiar numai parțial, specifică motivul refuzului pe baza uneia dintre excepțiile enumerate la articolul 4 din Regulamentul (CE) nr. 1049/2001 și informează solicitantul de căile de atac aflate la dispoziția sa.Articolul 3Prelucrarea cererilor inițiale(1) Fără a aduce atingere articolului 8 din prezenta decizie, de îndată ce se înregistrează cererea se transmite solicitantului o confirmare de primire, cu excepția cazului în care răspunsul poate fi trimis cu poșta retur.Confirmarea de primire și răspunsul sunt trimise în scris sau, după caz, prin mijloace electronice.(2) Solicitantul este informat despre răspunsul la cererea sa de șeful de unitate în cauză.(3) Orice răspuns negativ, chiar numai în parte, informează solicitantul despre dreptul de a depune, în termen de 15 zile lucrătoare de la primirea răspunsului, o cerere de confirmare a refuzului adresată agenției în vederea reconsiderării poziției sale.(4) Absența unui răspuns din partea agenției în termenul prevăzut dă dreptul solicitantului să depună o cerere de confirmare a refuzului.Articolul 4Prelucrarea cererilor de confirmare a refuzului(1) Deciziile de refuz al accesului referitoare la cererile de confirmare a refuzului sunt luate de către directorul agenției. Acesta informează Consiliul de administrație al agenției cu privire la aceste acțiuni.(2) Decizia este notificată solicitantului în scris sau, unde este cazul, prin mijloace electronice, și informează solicitantul de dreptul său de a introduce o acțiune în fața Tribunalului de Primă Instanță sau de a depune o plângere la Ombudsmanul European.Articolul 5Consultări(1) În cazul în care agenția primește o cerere de acces la un document pe care îl deține, dar care provine de la un terț, agenția verifică dacă se aplică vreuna din excepțiile prevăzute la articolul 4 din Regulamentul (CE) nr. 1049/2001.(2) În cazul în care, după examinarea cererii, agenția consideră că accesul la documentul solicitat trebuie refuzat în temeiul uneia din excepțiile prevăzute la articolul 4 din Regulamentul (CE) nr. 1049/2001, răspunsul negativ este trimis solicitantului fără consultarea terțului autor.(3) Agenția dă răspuns favorabil fără consultarea terțului în cazul în care:(a) documentul solicitat a fost deja divulgat fie de autorul său, fie în temeiul Regulamentului (CE) nr. 1049/2001 sau al unor dispoziții similare;(b) este evident că divulgarea, fie și parțială, a conținutului documentului nu aduce atingere vreunui interes la care se face referire la articolul 4 din Regulamentul (CE) nr. 1049/2001.(4) În toate celelalte cazuri, terțul autor este consultat. În special dacă o cerere de acces se referă la un document care provine dintr-un stat membru, agenția consultă autoritatea emitentă în cazul în care:(a) documentul a fost transmis agenției înainte de data de la care se aplică Regulamentul (CE) nr. 1049/2001;(b) statul membru a solicitat agenției să nu divulge documentul fără acordul său prealabil, în conformitate cu articolul 4 alineatul (5) din Regulamentul (CE) nr. 1049/2001.(5) Terțul consultat are un termen limită pentru a răspunde, care nu poate fi mai mic de cinci zile lucrătoare, dar acest termen trebuie să permită agenției să-și respecte propriul termen limită pentru a răspunde. În absența unui răspuns în termenul fixat sau în cazul în care terțul nu poate fi găsit sau identificat, agenția decide în conformitate cu regimul de excepții de la articolul 4 din Regulamentul (CE) nr. 1049/2001, ținând seama de interesele legitime ale terțului pe baza informațiilor aflate la dispoziția sa.(6) În cazul în care agenția intenționează să ofere acces la un document împotriva avizului explicit al autorului, ea informează autorul de intenția sa de a divulga documentul după o perioadă de zece zile lucrătoare și atrage atenția acestuia asupra căilor de atac care îi stau la dispoziție pentru a se opune divulgării.Articolul 6Exercitarea dreptului de acces(1) Documentele sunt expediate prin poștă, fax sau, dacă este posibil, prin poștă electronică. În cazul în care documentele sunt voluminoase sau dificil de manevrat, solicitantul poate fi invitat să consulte documentele la fața locului. Această consultare este gratuită.(2) În cazul în care documentul a fost publicat, răspunsul constă în referințele privind publicarea și/sau locul în care documentul este disponibil și, dacă este cazul, adresa documentului pe site-ul web al agenției (www.agency.osha.eu.int).(3) În cazul în care volumul documentelor solicitate depășește douăzeci de pagini, solicitantului îi poate fi solicitată achitarea unei taxe de 0,10 EUR de pagină plus costul transportului. Cheltuielile aferente altor tipuri de suport sunt stabilite de la caz la caz, fără a depăși o sumă rezonabilă.Articolul 7Măsuri de facilitare a accesului la documente(1) Pentru a permite cetățenilor să-și exercite efectiv drepturile ce decurg din Regulamentul (CE) nr. 1049/2001, agenția acordă acces la un registru al documentelor. Registrul este accesibil în format electronic.(2) Registrul conține titlul documentului (în limbile în care este disponibil) și alte referințe utile pentru identificarea documentului.(3) O pagină de îndrumare (în toate limbile oficiale) informează publicul despre modul în care poate fi obținut documentul. În cazul în care documentul este publicat, este pusă la dispoziție o conexiune electronică cu textul original.Articolul 8Documente direct accesibile publicului(1) Prezentul articol se aplică numai documentelor elaborate sau primite după data de la care se aplică Regulamentul (CE) nr. 1049/2001.(2) Următoarele documente sunt puse la dispoziție în mod automat la cerere și, pe cât posibil, sunt accesibile direct prin mijloace electronice:(a) documente provenite de la terți care au fost deja divulgate de către autorul lor sau cu consimțământul acestuia;(b) documentele deja divulgate ca urmare a unei cereri anterioare.Articolul 9RapoarteAgenția publică un raport anual în care sunt menționate informații privind punerea în aplicare a prezentei decizii, în special date statistice privind numărul cererilor de acces la documentele agenției, numărul de refuzuri și motivele acestor refuzuri în conformitate cu articolul 17 alineatul (1) din Regulamentul (CE) nr. 1049/2001.Articolul 10Intrarea în vigoarePrezenta decizie intră în vigoare la data adoptării sale și este publicată în Jurnalul Oficial al Uniunii Europene.Adoptată la Bilbao, 4 martie 2004.Pentru Consiliul de administrațiePreședinteleChrista Schweng[1] JO L 245, 29.9.2003, p. 38.[2] JO L 145, 31.5.2001, p. 43.--------------------------------------------------


title: Decizia nr. S10 din 19 decembrie 2013 privind tranziția de la Regulamentele (CEE) nr. 1408/71 și nr. 574/72 la Regulamentele (CE) nr. 883/2004 și nr. 987/2009 și aplicarea procedurilor de rambursare  Text cu relevanță pentru SEE și pentru Acordul CE/Elveția

text:
               20.5.2014

               RO

               Jurnalul Oficial al Uniunii Europene

               C 152/16

         DECIZIA NR. S10
   din 19 decembrie 2013
   privind tranziția de la Regulamentele (CEE) nr. 1408/71 și nr. 574/72 la Regulamentele (CE) nr. 883/2004 și nr. 987/2009 și aplicarea procedurilor de rambursare
   (Text cu relevanță pentru SEE și pentru Acordul CE/Elveția)
   (2014/C 152/03)
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă este responsabilă cu tratarea tuturor chestiunilor administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 (2),
   având în vedere articolele 87-91 din Regulamentul (CE) nr. 883/2004,
   având în vedere articolul 64 alineatul (7) și articolele 93-97 din Regulamentul (CE) nr. 987/2009,
   întrucât:

               (1)

               Regulamentele (CE) nr. 883/2004 și nr. 987/2009 au intrat în vigoare la 1 mai 2010, iar Regulamentele (CEE) nr. 1408/71 și nr. 574/72 au fost abrogate la aceeași dată, cu excepția situațiilor menționate la articolul 90 alineatul (1) din Regulamentul (CE) nr. 883/2004 și la articolul 96 alineatul (1) din Regulamentul (CE) nr. 987/2009.

               (2)

               Este necesar să se clarifice stabilirea statului membru debitor și creditor în situațiile în care au fost acordate sau autorizate prestații în natură în conformitate cu Regulamentele (CEE) nr. 1408/71 și nr. 574/72, însă rambursarea costurilor pentru aceste prestații este soluționată după intrarea în vigoare a Regulamentelor (CE) nr. 883/2004 și nr. 987/2009, mai ales în cazurile în care competența privind suportarea costurilor se schimbă în conformitate cu noile regulamente.

               (3)

               Este necesar să se clarifice ce procedură de rambursare se aplică în situațiile în care s-au acordat prestații în natură în conformitate cu Regulamentele (CEE) nr. 1408/71 și nr. 574/72, însă procedura de rambursare are loc după data intrării în vigoare a Regulamentelor (CE) nr. 883/2004 și nr. 987/2009.

               (4)

               Alineatul (5) din Decizia nr. H1 clarifică statutul atestatelor (formularelor E) și al cardului european de asigurări sociale de sănătate (inclusiv al certificatelor provizorii de înlocuire) eliberate înainte de data intrării în vigoare a Regulamentului (CE) nr. 883/2004 și nr. 987/2009.

               (5)

               Dispozițiile alineatului (4) din Decizia S1 și ale articolului 2 din Decizia nr. S9 stabilesc principiile generale privind responsabilitatea pentru costurile prestațiilor acordate pe baza unui card european de asigurări sociale de sănătate (CEASS) valabil, care ar trebui să se aplice și în situații de tranziție.

               (6)

               În conformitate cu articolele 62 și 63 din Regulamentul (CE) nr. 987/2009, acele state membre care nu sunt enumerate în anexa 3 la Regulamentul (CE) nr. 987/2009 rambursează prestațiile în natură acordate membrilor de familie care nu își au reședința în același stat membru cu persoana asigurată, precum și pensionarilor și membrilor lor de familie pe baza cheltuielilor reale, începând cu data de 1 mai 2010.

               (7)

               Costurile prestațiilor în natură acordate în conformitate cu articolul 19 alineatul (1), articolul 20 alineatul (1) și articolul 27 alineatele (1) și (3) din Regulamentul (CE) nr. 883/2004 sunt suportate de instituția competentă responsabilă pentru costurile prestațiilor în natură acordate membrilor de familie care nu își au reședința în același stat membru cu persoana asigurată, precum și pensionarilor și membrilor lor de familie din statul membru în care își au reședința.

               (8)

               În conformitate cu articolul 64 alineatul (7) din Regulamentul (CE) nr. 987/2009, după data de 1 mai 2010, statele membre enumerate în anexa 3 pot aplica în continuare, timp de cinci ani, articolele 94 și 95 din Regulamentul (CEE) nr. 574/72 pentru calcularea sumelor fixe.

               (9)

               Regulamentul (CE) nr. 987/2009 introduce noi proceduri de rambursare a costurilor pentru asistența medicală, cu scopul de a eficientiza procedurile de rambursare dintre statele membre și de a evita acumularea cererilor care rămân nesoluționate pentru perioade mai lungi de timp.

               (10)

            În situațiile menționate anterior, instituțiile au nevoie de transparență și orientare, pentru a asigura o aplicare unitară și coerentă a dispozițiilor comunitare.
         Hotărând în conformitate cu condițiile prevăzute la articolul 71 alineatul (2) din Regulamentul (CE) nr. 883/2004,
   DECIDE DUPĂ CUM URMEAZĂ:
   I.   Regim tranzitoriu pentru determinarea statului membru responsabil cu suportarea costurilor tratamentului programat și a îngrijirilor necesare cu privire la modificarea competenței în conformitate cu Regulamentul (CE) nr. 883/2004

               1.

               Dacă o persoană a beneficiat de un tratament

                           —

                           înainte de 1 mai 2010, în ceea ce privește statele membre, competența pentru a suporta costurile legate de persoană se stabilește în conformitate cu dispozițiile Regulamentului (CEE) nr. 1408/71;

                           —

                           înainte de 1 aprilie 2012, în ceea ce privește Elveția, competența pentru a suporta costurile legate de persoană se stabilește în conformitate cu dispozițiile Regulamentului (CEE) nr. 1408/71;

                           —

                           înainte de 1 iunie 2012, în ceea ce privește Islanda, Liechtenstein și Norvegia, competența pentru a suporta costurile legate de persoană se stabilește în conformitate cu dispozițiile Regulamentului (CEE) nr. 1408/71.

               2.

               Costul întregului tratament va fi suportat de instituția care a acordat unui cetățean autorizația de a se deplasa pe teritoriul unui alt stat membru pentru a primi acolo tratamentul adecvat stării sale (tratamentul programat), în temeiul Regulamentelor (CEE) nr. 1408/71 și nr. 574/72,

                           —

                           în ceea ce privește statele membre, dacă persoana a beneficiat de tratament în mod parțial sau integral după 30 aprilie 2010;

                           —

                           în ceea ce privește Elveția, dacă persoana a beneficiat de tratament în mod parțial sau integral după 31 martie 2012;

                           —

                           în ceea ce privește Islanda, Liechtenstein și Norvegia, dacă persoana a beneficiat de tratament în mod parțial sau integral după 31 mai 2012.

               3.

               În cazul în care o persoană a început să beneficieze de un tratament în conformitate cu articolul 22 alineatul (3) litera (a) sau articolul 31 alineatul (1) litera (a) din Regulamentul (CEE) nr. 1408/71, costurile unui astfel de tratament ar trebui să fie suportate în conformitate cu dispozițiile articolelor în cauză, chiar dacă competența pentru a suporta costurile legate de persoană s-a schimbat în conformitate cu dispozițiile Regulamentului (CE) nr. 883/2004. Cu toate acestea, dacă tratamentul continuă

                           —

                           în ceea ce privește statele membre, după 31 mai 2010, cheltuielile efectuate după data respectivă sunt suportate de instituția competentă, în conformitate cu Regulamentul (CE) nr. 883/2004;

                           —

                           în ceea ce privește Elveția, după 30 aprilie 2012, cheltuielile efectuate după data respectivă sunt suportate de instituția competentă, în conformitate cu Regulamentul (CE) nr. 883/2004;

                           —

                           în ceea ce privește Islanda, Liechtenstein și Norvegia, după 30 iunie 2012, cheltuielile efectuate după data respectivă sunt suportate de instituția competentă, în conformitate cu Regulamentul (CE) nr. 883/2004.

               4.

               Dacă tratamentul a fost acordat în temeiul articolului 19 alineatul (1) sau al articolului 27 alineatul (1) din Regulamentul (CE) nr. 883/2004,

                           —

                           în ceea ce privește statele membre, după 30 aprilie 2010, pe baza unui card CEASS valabil, eliberat înainte de 1 mai 2010, cererea de rambursare a costurilor pentru un astfel de tratament nu poate fi respinsă pe motiv că s-a schimbat competența pentru suportarea costurilor de asistență medicală legate de persoană în conformitate cu dispozițiile Regulamentului (CE) nr. 883/2004;

                           —

                           în ceea ce privește Elveția, după 31 martie 2012, pe baza unui card CEASS valabil, eliberat înainte de 1 aprilie 2012, cererea de rambursare a costurilor pentru un astfel de tratament nu poate fi respinsă pe motiv că s-a schimbat competența pentru suportarea costurilor de asistență medicală legate de persoană în conformitate cu dispozițiile Regulamentului (CE) nr. 883/2004;

                           —

                           în ceea ce privește Islanda, Liechtenstein și Norvegia, după 31 mai 2012, pe baza unui card CEASS valabil, eliberat înainte de 1 iunie 2012, cererea de rambursare a costurilor pentru un astfel de tratament nu poate fi respinsă pe motiv că s-a schimbat competența pentru suportarea costurilor de asistență medicală legate de persoană în conformitate cu dispozițiile Regulamentului (CE) nr. 883/2004.

         O instituție care este obligată să ramburseze costul prestațiilor acordate pe baza unui card CEASS poate solicita instituției la care persoana asigurată era înregistrată în mod corespunzător în momentul acordării prestațiilor să ramburseze costul acestor prestații primei instituții sau, dacă persoana asigurată nu avea dreptul să utilizeze cardul CEASS, să soluționeze această problemă cu persoana în cauză.
   II.   Procedura de rambursare pe baza cheltuielilor reale în ceea ce privește statele membre

               1.

               Cererile de rambursare pe baza cheltuielilor reale înregistrate în documentele contabile ale statului membru creditor înainte de 1 mai 2010 fac obiectul dispozițiilor financiare din Regulamentul (CEE) nr. 574/72.
               Aceste cereri se transmit organismului de legătură din statul membru debitor cel târziu până la 31 decembrie 2011.

               2.

               Toate cererile de rambursare pe baza cheltuielilor reale înregistrate în documentele contabile ale statului membru creditor după 30 aprilie 2010 fac obiectul noului regulament de procedură, în conformitate cu dispozițiile articolelor 66-68 din Regulamentul (CE) nr. 987/2009.

         III.   Procedura de rambursare pe baza cheltuielilor reale în ceea ce privește Elveția

               1.

               În ceea ce privește Elveția, cererile de rambursare pe baza cheltuielilor reale înregistrate în documentele contabile ale statului creditor înainte de 1 aprilie 2012 fac obiectul dispozițiilor financiare din Regulamentul (CEE) nr. 574/72.

               2.

               În ceea ce privește Elveția, toate cererile de rambursare pe baza cheltuielilor reale înregistrate în documentele contabile ale statului creditor până la 31 martie 2012 sunt înaintate organismului de legătură al statului debitor cel mai târziu la data de 31 decembrie 2013.

               3.

               În ceea ce privește Elveția, toate cererile de rambursare pe baza cheltuielilor reale înregistrate în documentele contabile ale statului creditor după 31 martie 2012 fac obiectul noilor regulamente de procedură, în conformitate cu dispozițiile articolelor 66-68 din Regulamentul (CE) nr. 987/2009.

         IV.   Procedura de rambursare pe baza cheltuielilor reale în ceea ce privește Islanda, Liechtenstein și Norvegia

               1.

               În ceea ce privește Islanda, Liechtenstein și Norvegia, cererile de rambursare pe baza cheltuielilor reale înregistrate în documentele contabile ale statului creditor înainte de 1 iunie 2012 fac obiectul dispozițiilor financiare din Regulamentul (CEE) nr. 574/72.

               2.

               În ceea ce privește Islanda, Liechtenstein și Norvegia, toate cererile de rambursare pe baza cheltuielilor reale înregistrate în documentele contabile ale statului creditor până la 31 mai 2012 sunt înaintate organismului de legătură al statului debitor cel mai târziu la data de 31 decembrie 2013.

               3.

               În ceea ce privește Islanda, Liechtenstein și Norvegia, toate cererile de rambursare pe baza cheltuielilor reale înregistrate în documentele contabile ale statului creditor după 31 mai 2012 fac obiectul noilor regulamente de procedură, în conformitate cu dispozițiile articolelor 66-68 din Regulamentul (CE) nr. 987/2009.

         V.   Procedura de rambursare pe baza unor sume fixe în ceea ce privește statele membre

               1.

               Costurile medii privind anii anteriori anului 2009 inclusiv sunt prezentate Comisiei de audit cel târziu până la 31 decembrie 2011. Costurile medii privind anul 2010 sunt prezentate Comisiei de audit cel târziu până la 31 decembrie 2012.

               2.

               Toate cererile de rambursare pe baza unor sume fixe publicate în Jurnalul Oficial al Uniunii Europene înainte de 1 mai 2010 se introduc cel târziu până la 1 mai 2011.

               3.

               Toate cererile de rambursare pe baza unor sume fixe publicate după 30 aprilie 2010 fac obiectul noilor regulamente de procedură, în conformitate cu dispozițiile articolelor 66-68 din Regulamentul (CE) nr. 987/2009. Articolul 67 alineatul (2) din Regulamentul (CE) nr. 987/2009 nu se aplică stocurilor referitoare la anii de referință anteriori intrării în vigoare a Regulamentului (CE) nr. 987/2009.

         VI.   Procedura de rambursare pe baza unor sume fixe în ceea ce privește Elveția

               1.

               În ceea ce privește Elveția, costurile medii referitori la anii anteriori anului 2011 inclusiv sunt prezentate Comisiei de audit cel târziu până la 31 decembrie 2013. Costurile medii privind anul 2012 sunt prezentate Comisiei de audit cel târziu până la 31 decembrie 2014.

               2.

               În ceea ce privește Elveția, toate cererile de rambursare pe baza unor sume fixe publicate în Jurnalul Oficial al Uniunii Europene înainte de 1 aprilie 2012 se introduc cel târziu până la 1 aprilie 2013.

               3.

               În ceea ce privește Elveția, toate cererile de rambursare pe baza unor sume fixe publicate după 31 martie 2012 fac obiectul noului regulament de procedură, în conformitate cu dispozițiile articolelor 66-68 din Regulamentul (CE) nr. 987/2009. Articolul 67 alineatul (2) din Regulamentul (CE) nr. 987/2009 nu se aplică stocurilor referitoare la anii de referință anteriori intrării în vigoare a Regulamentului (CE) nr. 987/2009.

         VII.   Procedura de rambursare pe baza unor sume fixe în ceea ce privește Islanda, Liechtenstein și Norvegia

               1.

               În ceea ce privește Islanda, Liechtenstein și Norvegia, costurile medii referitori la anii anteriori anului 2011 inclusiv sunt prezentate Comisiei de audit cel târziu până la 31 decembrie 2013. Costurile medii privind anul 2012 sunt prezentate Comisiei de audit cel târziu până la 31 decembrie 2014.

               2.

               În ceea ce privește Islanda, Liechtenstein și Norvegia, toate cererile de rambursare pe baza unor sume fixe publicate în Jurnalul Oficial al Uniunii Europene înainte de 1 iunie 2012 se introduc cel târziu până la 1 iunie 2013.

               3.

               În ceea ce privește Islanda, Liechtenstein și Norvegia, toate cererile de rambursare pe baza unor sume fixe publicate după 31 mai 2012 fac obiectul noului regulament de procedură, în conformitate cu dispozițiile articolelor 66-68 din Regulamentul (CE) nr. 987/2009. Articolul 67 alineatul (2) din Regulamentul (CE) nr. 987/2009 nu se aplică stocurilor referitoare la anii de referință anteriori intrării în vigoare a Regulamentului (CE) nr. 987/2009.

         VIII.   Creanțele necontestate introduse în conformitate cu Regulamentul (CEE) nr. 574/72

               1.

               În ceea ce privește statele membre, creanțele necontestate se plătesc cât mai curând posibil, cel mai târziu în termen de 12 luni de la data intrării în vigoare a deciziei.

               2.

               În ceea ce privește Elveția, Islanda, Liechtenstein și Norvegia, creanțele necontestate se plătesc cât mai curând posibil, cel mai târziu în termen de 24 de luni de la data intrării în vigoare a deciziei.

         IX.   Creanțele contestate introduse în conformitate cu Regulamentul (CEE) nr. 574/72

               1.

               În ceea ce privește statele membre, contestațiile la creanțele în cauză trebuie să fie primite de către organismul de legătură al statului membru creditor cel târziu în termen de 12 luni de la data intrării în vigoare a deciziei. Contestațiile primite după expirarea acestui termen pot fi refuzate.

               2.

               În ceea ce privește Elveția, Islanda, Liechtenstein și Norvegia, contestațiile la creanțele în cauză trebuie să fie primite de către organismul de legătură al statului creditor cel târziu în termen de 24 de luni de la data intrării în vigoare a deciziei. Contestațiile primite după expirarea acestui termen pot fi refuzate.

               3.

               În ceea ce privește statele membre, răspunsurile la contestații trebuie să fie primite de către organismul de legătură al statului membru debitor în termen de 12 luni de la sfârșitul lunii în care s-a primit contestația și nu mai târziu de 24 de luni de la data intrării în vigoare a deciziei. Organismul de legătură al statului membru creditor răspunde și prezintă dovezile solicitate în contestația respectivă.

               4.

               În ceea ce privește Elveția, Islanda, Liechtenstein și Norvegia, răspunsurile la contestații trebuie să fie primite de către organismul de legătură al statului debitor în termen de 12 luni de la sfârșitul lunii în care s-a primit contestația și nu mai târziu de 36 de luni de la data intrării în vigoare a deciziei. Organismul de legătură al statului creditor răspunde și prezintă dovezile solicitate în contestația respectivă.

               5.

               În ceea ce privește statele membre, creanțele contestate se soluționează și se plătesc cel târziu în termen de 24 de luni de la data intrării în vigoare a deciziei.

               6.

               În ceea ce privește Elveția, Islanda, Liechtenstein și Norvegia, creanțele contestate se soluționează și se plătesc cel târziu în termen de 36 de luni de la data intrării în vigoare a deciziei.

               7.

               În absența unui răspuns până la aceste termene, contestația se consideră ca fiind acceptată. Răspunsurile primite de către organismul de legătură al statului debitor după acest termen pot fi refuzate.

         X.   Facilitarea procedurii

               1.

               Cererile care nu au fost soluționate în termenele stabilite mai sus și pentru care procedura, astfel cum prevede articolul 67 alineatul (7) din Regulamentul (CE) nr. 987/2009, nu a fost asumată de una dintre părți în termen de șase luni de la termenul de plată, sunt considerate ca fiind prescrise.

               2.

               Organismele de legătură ale statelor pot conveni în mod bilateral asupra unei soluții generale privind soluționarea definitivă a creanțelor, fără a lua în considerare fiecare caz în parte.

         XI.   Dispoziții finale

               1.

               Atunci când se aplică regimurile tranzitorii, principiul director va fi reprezentat de buna cooperare între instituții, de pragmatism și de flexibilitate.

               2.

               Prezenta decizie se publică în Jurnalul Oficial al Uniunii Europene. Se aplică de la data publicării.

               3.

               Prezenta decizie înlocuiește Decizia nr. S7 din 22 decembrie 2009.

            Președintele Comisiei administrative

         Mariana ŽIUKIENĖ

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.


title: Decizia (UE) 2017/1334 a Consiliului din 11 iulie 2017 de numire a unui membru, propus de Republica Italiană, în cadrul Comitetului Regiunilor

text:
               18.7.2017

               RO

               Jurnalul Oficial al Uniunii Europene

               L 185/45

         DECIZIA (UE) 2017/1334 A CONSILIULUI
   din 11 iulie 2017
   de numire a unui membru, propus de Republica Italiană, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului italian,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Augusto ROLLANDIN,

         ADOPTĂ PREZENTA DECIZIE:
   Articolul 1
   Este numit în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               domnul Pierluigi MARQUIS, Consigliere e Presidente della Regione Autonoma Valle d'Aosta.

         Articolul 2
   Prezenta decizie intră în vigoare la data adoptării.

      Adoptată la Bruxelles, 11 iulie 2017.

            Pentru Consiliu

            Președintele

         T. TÕNISTE

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2017/900 a Consiliului din 22 mai 2017 privind instituirea Grupului de lucru ad-hoc pentru articolul 50 din TUE, prezidat de Secretariatul General al Consiliului

text:
               25.5.2017

               RO

               Jurnalul Oficial al Uniunii Europene

               L 138/138

         DECIZIA (UE) 2017/900 A CONSILIULUI
   din 22 mai 2017
   privind instituirea Grupului de lucru ad-hoc pentru articolul 50 din TUE, prezidat de Secretariatul General al Consiliului
   CONSILIUL UNIUNII EUROPENE,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene, în special articolul 240 alineatul (3),
   având în vedere Decizia 2009/881/UE a Consiliului European din 1 decembrie 2009 privind exercitarea președinției Consiliului (1), în special articolul 4,
   întrucât:

               (1)

               La 29 martie 2017, Consiliul European a primit din partea Regatului Unit o notificare a intenției acestui stat de a se retrage din Uniunea Europeană, declanșând astfel procesul în temeiul articolului 50 din Tratatul privind Uniunea Europeană (TUE).

               (2)

               La 29 aprilie 2017, Consiliul European a adoptat orientări, astfel cum este prevăzut la articolul 50 alineatul (2) din TUE. În special, Consiliul European a aprobat dispozițiile procedurale care figurează în anexa la Declarația a 27 de șefi de stat sau de guvern, precum și a președinților Consiliului European și Comisiei Europene din 15 decembrie 2016. În conformitate cu punctul 4 din anexa respectivă, în intervalul dintre reuniunile Consiliului European, Consiliul și Comitetul reprezentanților permanenți ai guvernelor statelor membre (Coreper), cu asistență din partea unui grup de lucru dedicat având un președinte permanent, vor asigura faptul că negocierile se desfășoară în conformitate cu orientările Consiliului European și cu directivele de negociere ale Consiliului și vor furniza orientări negociatorului Uniunii.

               (3)

               Prin urmare, ar trebui să se instituie un grup de lucru ad-hoc pentru articolul 50 din TUE (denumit în continuare „grupul de lucru ad-hoc”), cu un președinte permanent.

               (4)

               Grupul de lucru ad-hoc ar trebui să ofere asistență Coreperului și Consiliului în privința tuturor aspectelor care au legătură cu retragerea Regatului Unit din Uniune. În special, grupul de lucru ad-hoc ar trebui să ofere asistență Coreperului și Consiliului pe parcursul negocierilor în temeiul articolului 50 din TUE, în conformitate cu orientările Consiliului European și cu directivele de negociere ale Consiliului. Mai mult decât atât, grupul de lucru ad-hoc ar putea să ofere asistență în privința unor aspecte care au legătură cu procesul în temeiul articolului 50 din TUE, dar care nu fac obiectul negocierilor cu Regatul Unit.

               (5)

               Având în vedere caracterul temporar al procesului în temeiul articolului 50 din TUE, grupul de lucru ad-hoc ar trebui să înceteze să existe după ce și-a îndeplinit mandatul.

               (6)

               Ca urmare a notificării în temeiul articolului 50 din TUE, membrul care reprezintă în cadrul Consiliului European și al Consiliului statul membru care se retrage nu participă nici la dezbaterile și nici la adoptarea deciziilor Consiliului European și ale Consiliului care privesc statul în cauză,

         ADOPTĂ PREZENTA DECIZIE:
   Articolul 1
   Prin prezenta decizie se instituie Grupul de lucru ad-hoc pentru articolul 50 din TUE.
   Acesta este prezidat de Secretariatul General al Consiliului.
   Articolul 2
   Grupul de lucru ad-hoc pentru articolul 50 din TUE oferă asistență Coreperului și Consiliului în privința tuturor aspectelor care au legătură cu retragerea Regatului Unit din Uniune.
   Acesta încetează să existe după ce și-a îndeplinit mandatul.
   Articolul 3
   Prezenta decizie intră în vigoare la data adoptării.
   Se publică în Jurnalul Oficial al Uniunii Europene.

      Adoptată la Bruxelles, 22 mai 2017.

            Pentru Consiliu

            Președintele

         L. GRECH

      (1)  JO L 315, 2.12.2009, p. 50.


title: Decizia Parlamentului European din 5 mai 2010 referitoare la descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea VI – Comitetul Economic și Social European

text:
               25.9.2010

               RO

               Jurnalul Oficial al Uniunii Europene

               L 252/93

         DECIZIA PARLAMENTULUI EUROPEAN
   din 5 mai 2010
   referitoare la descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea VI – Comitetul Economic și Social European
   (2010/502/UE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2008 (1),
   având în vedere conturile anuale finale ale Comunităților Europene pentru exercițiul financiar 2008 – volumul I (C7-0177/2009) (2),
   având în vedere raportul anual al Comitetului Economic și Social European, prezentat autorității care acordă descărcarea de gestiune, referitor la auditurile interne efectuate în 2008,
   având în vedere Raportul anual al Curții de Conturi referitor la execuția bugetului privind exercițiul financiar 2008, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0080/2010),

               1.

               acordă secretarului general al Comitetului Economic și Social European descărcarea de gestiune pentru execuția bugetului Comitetului Economic și Social European aferent exercițiului financiar 2008;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 71, 14.3.2008.

      (2)  JO C 273, 13.11.2009, p. 1.

      (3)  JO C 269, 10.11.2009, p. 1.

      (4)  JO C 273, 13.11.2009, p. 122.

      (5)  JO L 248, 16.9.2002, p. 1.
    ---documentbreak---

               25.9.2010

               RO

               Jurnalul Oficial al Uniunii Europene

               L 252/94

         REZOLUȚIA PARLAMENTULUI EUROPEAN
   din 5 mai 2010
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea VI – Comitetul Economic și Social European
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2008 (1),
   având în vedere conturile anuale finale ale Comunităților Europene pentru exercițiul financiar 2008 – volumul I (C7-0177/2009) (2),
   având în vedere Raportul anual al Comitetului Economic și Social European prezentat autorității care acordă descărcarea de gestiune, referitor la auditurile interne efectuate în 2008,
   având în vedere Raportul anual al Curții de Conturi referitor la execuția bugetului privind exercițiul financiar 2008, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0080/2010),

               A.

               întrucât „cetățenii au dreptul să știe cum le sunt cheltuite impozitele și cum este utilizată puterea încredințată organelor politice” (6),

               1.

               constată că, în 2008, Comitetul Economic și Social European (CESE) a dispus de credite de angajament în valoare totală de 118 milioane EUR (2007: 116 milioane EUR), cu o rată de utilizare de 95,64 %, la fel ca media celorlalte instituții (95,67 %);

               2.

               observă că, în Raportul său anual, Curtea de Conturi a declarat că activitățile de audit nu au dat naștere unor observații semnificative în ceea ce privește CESE;

               3.

               ia act de creșterea nesemnificativă a numărului de posturi permanente atribuite CESE (700 de posturi în 2008; 695 de posturi în 2007) și de faptul că aproape toate aceste posturi au fost ocupate (14 posturi vacante în 2008; 8 posturi vacante în 2007); salută adoptarea și punerea în aplicare a planului pe termen mediu (strategia 2008-2013) de promovare, în cadrul Secretariatului, a egalității de șanse și a diversității, în special prin introducerea pe viitor a unui regim general de program de lucru flexibil, precum și a unui plan de formare pe termen mediu (2008-2010) și dezvoltarea unei politici de mobilitate a personalului, și așteaptă cu nerăbdare rapoartele de evaluare a politicii de resurse umane;

               4.

               atrage atenția asupra observației făcute de Curtea de Conturi în anexa 11.2 la Raportul său anual cu privire la abordarea diferită a CESE (precum și a Parlamentului) în aplicarea dispozițiilor din Statutul funcționarilor referitoare la factorul de multiplicare; subliniază că CESE acordă astfel personalului său un avantaj financiar de care nu beneficiază alte instituții și care implică cheltuieli mai mari; reiterează faptul că dispozițiile din Statutul funcționarilor referitoare la factorul de multiplicare ar trebui să fie interpretate și puse în aplicare în mod identic de către toate instituțiile; ia act de intenția CESE de a-și adapta practicile în conformitate cu hotărârea așteptată a Tribunalului Funcției Publice;

               5.

               salută aplicarea Acordului de cooperare administrativă dintre CESE și Comitetul Regiunilor (CoR) pentru perioada 2008-2014 și invită CESE și CoR să comunice progresele înregistrate în ceea ce privește armonizarea standardelor lor de control intern, precum și procedurile financiare relevante utilizate de serviciile comune; ia act de soluția reciproc satisfăcătoare de repartizare a verificării în cadrul serviciilor comune pe baza „apartenenței” ordonatorului de credite responsabil la unul sau altul dintre comitete;

               6.

               reamintește că decuplarea care a rezultat în urma Acordului de cooperare administrativă ar trebui să fie neutră din punct de vedere bugetar și așteaptă cu interes revizuirea acordului la jumătatea perioadei a acordului, prevăzută pentru 2011, și, odată cu aceasta, o analiză comună efectuată de CESE și CoR;

               7.

               salută rezultatele evaluării miniacordurilor de cooperare în domeniile afectate de decuplare, realizată în comun de CESE și CoR, și, în special, concluziile acestora care indică faptul că noua structură de guvernanță a condus la îmbunătățirea cooperării administrative dintre comitete, serviciile decuplate și-au menținut nivelul de calitate și au devenit mai eficiente și nu au fost necesare mijloace bugetare suplimentare; ia act, de asemenea, de concluzia conform căreia anumite aspecte practice ale cooperării ar trebui să fie îmbunătățite în viitor;

               8.

               salută eforturile CESE de cooperare interinstituțională în domeniul sistemelor informatice și, în special, negocierile CESE și CoR cu Comisia în ceea ce privește utilizarea sistemului de gestionare a personalului Sysper2;

               9.

               ia act de asigurarea CESE în ceea ce privește controalele, în special în legătură cu faptul că normele interne ale CESE prevăd o verificare ex ante sistematică, dublată de controale aleatorii ex post, cu precădere în domeniile cu un volum ridicat de activitate;

               10.

               salută activitatea de succes a comitetului de audit al CESE, auditurile efectuate de acesta și măsurile întreprinse pe baza planurilor de acțiune convenite, precum și continuarea dezvoltării indicatorilor de bază privind activitatea și performanța (KAPI) în 2008 de către Unitatea de audit intern, precum și disponibilitatea CESE de a sprijini celelalte instituții, oferindu-le informații în urma experienței dobândite în dezvoltarea KAPI;

               11.

               reamintește că membrii CESE nu își declară interesele financiare și nici nu comunică informații relevante privind activitățile profesionale declarabile și posturile sau activitățile remunerate; solicită CESE să introducă imediat această obligație pentru toți membrii săi;

               12.

               solicită, de asemenea, ca cheltuielile de deplasare ale membrilor CESE să se bazeze exclusiv pe costurile reale și sugerează că diurnele ar trebui să fie egale cu cele primite de deputații din Parlamentul European; solicită secretarului general al CESE să prezinte un raport Comisiei pentru control bugetar a Parlamentului European înainte de septembrie 2010 cu privire la noile norme interne corespunzătoare care urmează să fie adoptate;

               13.

               ia act de faptul că grupul ad-hoc, din cadrul Biroului CESE, responsabil pentru elaborarea propunerilor de revizuire a statutului financiar al membrilor și-a încheiat activitatea, iar propunerea este în prezent discutată de organele competente; îndeamnă CESE să comunice rezultatele acestui proces;

               14.

               reamintește că normele privind achizițiile publice din Regulamentul financiar sunt excesiv de greoaie pentru instituțiile mai mici; reamintește Comisiei solicitarea sa de a consulta pe larg CESE atunci când își desfășoară activitățile preliminare elaborării viitoarelor propuneri de modificare a Regulamentului financiar, pentru a se asigura că preocupările CESE sunt luate pe deplin în considerare;

               15.

               felicită CESE pentru calitatea raportului său anual de activitate și salută includerea unei prezentări explicite a măsurilor întreprinse în urma observațiilor formulate de Parlament în deciziile anterioare privind descărcarea de gestiune.

      (1)  JO L 71, 14.3.2008.

      (2)  JO C 273, 13.11.2009, p. 1.

      (3)  JO C 269, 10.11.2009, p. 1.

      (4)  JO C 273, 13.11.2009, p. 122.

      (5)  JO L 248, 16.9.2002, p. 1.

      (6)  Inițiativa europeană în materie de transparență.


title: Decizia nr. H2 din 12 iunie 2009 privind modul de funcționare și componența Comisiei tehnice pentru prelucrarea datelor din cadrul Comisiei administrative pentru coordonarea sistemelor de securitate socială (Text cu relevanță pentru SEE și pentru Acordul CE/Elveția)

text:
               24.4.2010

               RO

               Jurnalul Oficial al Uniunii Europene

               C 106/17

         DECIZIA NR. H2
   din 12 iunie 2009
   privind modul de funcționare și componența Comisiei tehnice pentru prelucrarea datelor din cadrul Comisiei administrative pentru coordonarea sistemelor de securitate socială
   (Text cu relevanță pentru SEE și pentru Acordul CE/Elveția)
   2010/C 106/06
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), în temeiul căruia Comisia administrativă consolidează și dezvoltă cooperarea dintre statele membre prin modernizarea procedurilor necesare schimbului de informații, în special prin adaptarea fluxului informațional interinstituțional la schimburile electronice, luând în considerare evoluția prelucrării de date în fiecare stat membru; de asemenea, ea adoptă regulile structurale comune pentru serviciile de prelucrare a datelor, în special cu privire la securitate și la utilizarea standardelor, și stabilește modalitățile de funcționare a părții comune a serviciilor respective,
   având în vedere articolul 73 din Regulamentul (CE) nr. 883/2004, în temeiul căruia Comisia administrativă instituie și stabilește modul de funcționare și componența unei Comisii tehnice, care va întocmi rapoarte și va emite un aviz motivat înainte de luarea unei decizii de către Comisia administrativă în temeiul articolului 72 litera (d),
   DECIDE:
   Articolul 1
   (1)   Comisia administrativă instituie Comisia tehnică pentru prelucrarea datelor menționată la articolul 73 alineatul (1) din Regulamentul (CE) nr. 883/2004. Aceasta este denumită „Comisia tehnică”.
   (2)   Comisia tehnică are funcțiile menționate la articolul 73 alineatul (2) din Regulamentul (CE) nr. 883/2004.
   (3)   Mandatul referitor la sarcinile specifice ale Comisiei tehnice este stabilit de către Comisia administrativă, care poate modifica sarcinile dacă este necesar.
   Articolul 2
   Comisia tehnică adoptă rapoarte și avize motivate, atunci când este necesar, bazându-se pe documente tehnice și studii. Ea poate cere administrațiilor naționale orice informații pe care le consideră necesare pentru îndeplinirea adecvată a sarcinilor sale.
   Articolul 3
   (1)   Comisia tehnică este compusă din doi membri din fiecare stat membru; unul dintre cei doi membri este numit membru titular, iar celălalt este desemnat ca membru supleant. Numirile din partea fiecărui stat membru se transmit secretarului general al Comisiei administrative de către reprezentantul guvernamental al statului membru din cadrul Comisiei administrative.
   (2)   Rapoartele și avizele motivate se adoptă prin majoritatea simplă a tuturor membrilor Comisiei tehnice, fiecare stat membru având un singur vot, care este acordat de către membrul titular sau, în absența acestuia, de către supleantul său. Rapoartele sau avizele motivate ale Comisiei tehnice trebuie să indice dacă au fost adoptate prin unanimitate sau prin majoritate simplă. Dacă există o minoritate, ele trebuie să prezinte concluziile sau rezervele minorității respective.
   (3)   Comisia tehnică poate decide să adopte rapoarte și avize motivate prin procedură scrisă, dacă o astfel de procedură a fost acceptată de comun acord în cadrul unei reuniuni anterioare a Comisiei tehnice.
   În acest scop, președintele comunică textul de adoptat membrilor Comisiei tehnice. Membrilor li se acordă un termen stabilit, de cel puțin zece zile lucrătoare, în care aceștia au posibilitatea de a declara că resping textul propus sau că se abțin de la vot. Lipsa unui răspuns în termenul stabilit se consideră ca fiind un vot afirmativ.
   De asemenea, președintele poate decide lansarea unei proceduri scrise în cazul în care nu s-a ajuns la un acord prealabil în cadrul unei reuniuni a Comisiei tehnice. În acest caz, numai acceptarea exprimată în scris a textului propus se consideră un vot afirmativ și se acordă un termen limită stabilit de cel puțin 15 zile lucrătoare.
   La expirarea termenului stabilit, președintele informează membrii în legătură cu rezultatul votului. O decizie care întrunește numărul necesar de voturi pozitive este considerată ca fiind adoptată în ultima zi a perioadei în care membrilor li s-a cerut să răspundă.
   (4)   Dacă un membru al Comisiei tehnice propune, în cursul procedurii scrise, modificarea textului, președintele poate:

               (a)

               reîncepe procedura scrisă comunicând membrilor modificarea propusă, în conformitate cu procedura de la alineatul (3); sau

               (b)

               anula procedura scrisă, pentru a discuta propunerea în cursul următoarei reuniuni,

         în funcție de procedura pe care președintele o consideră adecvată pentru subiectul în cauză.
   (5)   Dacă, înainte de expirarea termenului stabilit pentru răspunsuri, un membru al Comisiei tehnice solicită ca textul propus să fie examinat în cadrul unei reuniuni a Comisiei tehnice, procedura scrisă se anulează.
   În acest caz, subiectul se examinează în cadrul următoarei reuniuni a Comisiei tehnice.
   (6)   Un reprezentant al Comisiei Comunităților Europene sau o persoană desemnată de acesta are un rol consultativ în cadrul Comisiei tehnice.
   Articolul 4
   Funcția de președinte al Comisiei tehnice este exercitată, timp de o jumătate de an, fie de către membrul titular, fie de un alt funcționar desemnat din statul al cărui reprezentant în cadrul Comisiei administrative exercită funcția de președinte al comisiei respective în aceeași perioadă. Președintele Comisiei tehnice raportează cu privire la activitățile Comisiei tehnice la cererea președintelui Comisiei administrative.
   Articolul 5
   Comisia tehnică poate crea grupuri de lucru ad hoc cu privire la subiecte specifice. Comisia tehnică descrie, în programul de lucru menționat la articolul 7, sarcinile grupurilor de lucru respective, calendarul pentru finalizarea sarcinilor și implicațiile financiare ale acțiunii acestora.
   Articolul 6
   Secretariatul Comisiei administrative pregătește și organizează reuniunile Comisiei tehnice și redactează procesele lor verbale.
   Articolul 7
   Comisia tehnică transmite Comisiei administrative un program de lucru detaliat, în vederea aprobării. De asemenea, Comisia tehnică informează, în fiecare an, Comisia administrativă cu privire la activitățile și realizările sale din cadrul programului de lucru, precum și cu privire la orice propunere de modificare a programului.
   Articolul 8
   Orice acțiune propusă de Comisia tehnică implicând cheltuieli care trebuie suportate de Comisia Comunităților Europene trebuie aprobată de reprezentantul instituției respective.
   Articolul 9
   Limbile Comisiei tehnice sunt cele recunoscute ca limbi oficiale ale instituțiilor comunitare, în conformitate cu articolul 290 din tratat.
   Articolul 10
   Normele suplimentare din anexă se aplică, de asemenea, Comisiei tehnice.
   Articolul 11
   Prezenta decizie se publică în Jurnalul Oficial al Uniunii Europene. Se aplică de la data intrării în vigoare a Regulamentului (CE) nr. 987/2009 al Parlamentului European și al Consiliului (2).

            Președintele Comisiei administrative

         Gabriela PIKOROVÁ

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.

      ANEXĂ

         NORME SUPLIMENTARE APLICABILE COMISIEI TEHNICE

      1.   Participarea la reuniuni

                  (a)

                  Dacă președintele în exercițiu nu poate participa la o reuniune a Comisiei tehnice, reuniunea respectivă este prezidată de supleantul său.

                  (b)

                  Membrii pot fi însoțiți la reuniunile Comisiei tehnice de unul sau mai mulți experți suplimentari, dacă acest lucru este necesar ca urmare a naturii subiectelor de discutat. În principiu, fiecare delegație poate cuprinde cel mult patru persoane.

                  (c)

                  Reprezentantul Comisiei Comunităților Europene sau un membru al secretariatului sau orice altă persoană desemnată de secretarul general al Comisiei administrative participă la toate reuniunile Comisiei tehnice sau ale grupurilor sale de lucru ad hoc. De asemenea, la aceste reuniuni poate participa, dacă acest lucru este relevant pentru subiectul discutat, un reprezentant al altor departamente ale Comisiei Comunităților Europene.

            2.   Votul

                  (a)

                  Atunci când un membru al Comisiei tehnice exercită funcția de președinte, supleantul acestuia votează în locul său.

                  (b)

                  Orice membru prezent când se votează care se abține de la vot este invitat de președinte să comunice motivele pentru care se abține.

                  (c)

                  Atunci când majoritatea membrilor prezenți se abține, se consideră că propunerea supusă votului nu a fost luată în considerare.

            3.   Ordinea de zi

                  (a)

                  Ordinea de zi provizorie a fiecărei reuniuni a Comisiei tehnice este elaborată de secretariat în consultare cu președintele Comisiei tehnice. Înainte de a propune includerea unui punct pe ordinea de zi, secretariatul poate, dacă acest lucru pare necesar, cere delegațiilor interesate să comunice în scris punctele lor de vedere asupra subiectului respectiv.

                  (b)

                  Ordinea de zi provizorie cuprinde, în principiu, puncte pentru care secretariatul a primit, cu cel puțin 20 de zile lucrătoare înainte de începutul reuniunii, o cerere transmisă de un membru sau de reprezentantul Comisiei Comunităților Europene și, după caz, notele aferente.

                  (c)

                  Ordinea de zi provizorie se trimite, cu cel puțin 10 zile lucrătoare înainte de începutul fiecărei reuniuni, membrilor Comisiei tehnice, reprezentantului Comisiei Comunităților Europene, precum și oricărei alte persoane care ar trebui să participe la reuniune. Documentele referitoare la punctele de pe ordinea de zi se trimit de îndată ce devin disponibile.

                  (d)

                  La începutul fiecărei reuniuni, Comisia tehnică aprobă ordinea de zi. Pentru includerea pe ordinea de zi a oricăror puncte în afară de cele de pe ordinea de zi provizorie este necesar votul unanim al Comisiei tehnice. Cu excepția urgențelor, membrii Comisiei tehnice pot decide să nu-și exprime, până la următoarea reuniune, poziția finală asupra unor puncte de pe ordinea de zi provizorie în legătură cu care nu au primit documentele relevante în propria lor limbă cu cinci zile lucrătoare înainte de începutul reuniunii.

            4.   Grupuri de lucru ad hoc

                  (a)

                  Grupurile de lucru ad hoc sunt prezidate de un expert desemnat de președintele Comisiei tehnice în consultare cu reprezentantul Comisiei Comunităților Europene sau, dacă acest lucru nu este posibil, de către un expert din partea statului al cărui reprezentant în cadrul Comisiei administrative exercită funcția de președinte al Comisiei respective.

                  (b)

                  Președintele grupului de lucru ad hoc este convocat la reuniunea Comisiei tehnice în cursul căreia se discută raportul respectivului grup de lucru ad hoc.

            5.   Aspecte administrative

                  (a)

                  Președintele Comisiei tehnice poate da secretariatului orice instrucțiuni în legătură cu reuniunile care urmează să se țină și cu desfășurarea activităților care intră în sfera atribuțiilor Comisiei tehnice.

                  (b)

                  Comisia tehnică este convocată de către secretariat în consultare cu președintele Comisiei tehnice, prin intermediul unei scrisori de convocare trimise membrilor săi și reprezentantului Comisiei Comunităților Europene, cu 10 zile lucrătoare înainte de reuniune.


title: 2012/504/UE: Decizia Comisiei din 17 septembrie 2012 privind Eurostat

text:
               18.9.2012

               RO

               Jurnalul Oficial al Uniunii Europene

               L 251/49

         DECIZIA COMISIEI
   din 17 septembrie 2012
   privind Eurostat
   (2012/504/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (1) oferă cadrul juridic de bază pentru statisticile europene. Regulamentul menționat anterior face referire la Comisie (Eurostat) ca autoritate statistică a Uniunii responsabilă cu dezvoltarea, elaborarea și difuzarea statisticilor europene.

               (2)

               Statisticile europene ar trebui dezvoltate, elaborate și difuzate de Eurostat în conformitate cu principiile statistice prevăzute în Tratatul privind funcționarea Uniunii Europene și în Regulamentul (CE) nr. 223/2009 și detaliate în Codul de bune practici al statisticilor europene, astfel cum a fost revizuit și actualizat de Comitetul Sistemului Statistic European la 28 septembrie 2011.

               (3)

               Regulamentul (CE) nr. 223/2009 prevede, de asemenea, protecția datelor confidențiale, care ar trebui să fie utilizate exclusiv în scopuri statistice.

               (4)

               Comisia s-a angajat să consolideze guvernanța statistică în cadrul Uniunii și să respecte principiile statistice menționate anterior (2). Acest angajament a fost confirmat și dezvoltat ulterior în Comunicarea din 15 aprilie 2011 către Parlamentul European și Consiliu „Către un management fiabil al calității pentru statisticile europene” (3). Prezenta decizie ar trebui să fie considerată ca un angajament reînnoit din partea Comisiei cu privire la încrederea în statisticile europene dezvoltate, elaborate și difuzate de Eurostat.

               (5)

               Evoluțiile recente în cadrul guvernanței economice a Uniunii au avut un impact asupra domeniului statistic și ar trebui să fie luate în considerare. Acest fapt este valabil, în special, pentru independența statistică, astfel cum a fost definită în Regulamentul (UE) nr. 1175/2011 al Parlamentului European și al Consiliului din 16 noiembrie 2011 de modificare a Regulamentului (CE) nr. 1466/97 al Consiliului privind consolidarea supravegherii pozițiilor bugetare și supravegherea și coordonarea politicilor economice (4).

               (6)

               În acest context, competențele Comisiei în calitate de autoritate împuternicită să facă numiri cu privire la recrutarea, transferul și concedierea directorului general al Eurostat ar trebui să fie exercitate, în conformitate cu Statutul funcționarilor, ținând seama de necesitatea de a garanta independența, obiectivitatea și eficiența în exercitarea responsabilităților sale și conform unei proceduri transparente, bazate doar pe criterii profesionale.

               (7)

               În plus, au fost atribuite Eurostat sarcini specifice prin Regulamentul (CE) nr. 479/2009 al Consiliului din 25 mai 2009 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (5).

               (8)

               De asemenea, astfel cum se prevede în Comunicarea Comisiei către Parlamentul European și Consiliu privind „metoda de producere a statisticilor UE: o viziune pentru decada următoare” (6), Eurostat ar trebui să ofere un serviciu statistic de înaltă calitate și prin intensificarea relațiilor cu organisme ale Uniunii pentru a anticipa necesitățile statistice și a promova utilizarea statisticilor existente. Aceasta presupune, de asemenea, stabilirea unor relații mai strânse cu alte servicii ale Comisiei.

               (9)

               Statisticile ar trebui să fie definite în raport cu Regulamentul (CE) nr. 223/2009. În sensul prezentei decizii, ar trebui, de asemenea, să se facă o distincție între statisticile europene și alte statistici.

               (10)

               Stabilirea obiectivelor politice și identificarea informațiilor necesare pentru îndeplinirea acestor obiective sunt aspecte care țin de competența factorilor de decizie. Prin urmare, aceste activități ar trebui să se încadreze în mandatul și responsabilitățile serviciilor interesate ale Comisiei, în timp ce Eurostat ar trebui să asigure programarea activităților legate de statisticile europene, luând în considerare nevoile utilizatorilor, evoluțiile politicilor relevante și constrângerile privind resursele.

               (11)

               Activitățile Comisiei referitoare la alte statistici ar trebui să facă obiectul unui exercițiu de planificare și coordonare, în vederea asigurării de informații consolidate cu privire la aceste activități. Acest exercițiu ar trebui să fie coordonat de Eurostat, iar domeniul său de aplicare ar trebui să se limiteze la subiecte cu privire la care există un acord reciproc între serviciile interesate ale Comisiei și Eurostat.

               (12)

               Statisticile europene sunt stabilite prin programul statistic european și programul anual de lucru corespunzător.

               (13)

               Pentru a asigura încrederea publică în statisticile europene și a promova statistici de înaltă calitate dezvoltate, elaborate și difuzate de Eurostat, ar trebui dezvoltat și aplicat un proces pentru etichetarea statisticilor europene.

               (14)

               Dezvoltarea, elaborarea și difuzarea de statistici europene de înaltă calitate ar trebui salvgardate de către directorul general al Eurostat, care este statisticianul-șef. În plus, sarcinile sale ar trebui să includă coordonarea activităților statistice ale Comisiei în vederea asigurării calității și a reducerii la minimum a sarcinii de raportare. Prin urmare, statisticianul-șef ar trebui, de asemenea, să fie consultat cu privire la dezvoltarea și elaborarea de alte statistici.

               (15)

               Cooperarea strânsă între Eurostat și alte servicii ale Comisiei cu privire la activități statistice și coordonarea adecvată a acestor activități de către statisticianul-șef ar trebui să asigure coerența și comparabilitatea statisticilor europene și un răspuns mai adecvat la viitoarele provocări, în special necesitatea de a reduce la minimum sarcina de răspuns și sarcina administrativă. În același scop, ar trebui să se asigure accesul la sursele de date administrative în cadrul Comisiei în măsura în care acest lucru este necesar și eficient din punct de vedere al costurilor pentru dezvoltarea, elaborarea și difuzarea statisticilor europene.

               (16)

               Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (7) este aplicabil în măsura în care Eurostat prelucrează date cu caracter personal. În plus, statisticile europene elaborate pe baza unor date cu caracter personal ar trebui să fie defalcate pe gen, după caz.

               (17)

               Prin urmare, este necesar să se definească mai precis și să se clarifice rolul și responsabilitățile Eurostat în cadrul Comisiei.

               (18)

               Ar trebui să se abroge Decizia 97/281/CE a Comisiei din 21 aprilie 1997 privind rolul Eurostat în privința elaborării statisticilor comunitare (8),

         DECIDE:
   Articolul 1
   Obiect
   Prezenta decizie definește rolul și responsabilitățile Eurostat în cadrul organizării interne a Comisiei, în ceea ce privește dezvoltarea, elaborarea și difuzarea de statistici.
   Articolul 2
   Definiții
   În sensul prezentei decizii, se aplică următoarele definiții:

               1.

               „statistici” înseamnă statistici, astfel cum au fost definite la articolul 3 alineatul (1) din Regulamentul (CE) nr. 223/2009. Acestea sunt fie statistici europene, fie alte statistici;

               2.

               „statistici europene” înseamnă statistici, astfel cum au fost menționate la articolul 1 din Regulamentul (CE) nr. 223/2009 și astfel cum au fost stabilite prin programul anual de lucru în materie de statistici europene;

               3.

               „alte statistici” înseamnă statistici care nu sunt statistici europene și care sunt identificate în cadrul exercițiului de planificare și coordonare menționat la articolul 5 alineatul (2).

         Articolul 3
   Eurostat
   Eurostat este autoritatea statistică a Uniunii menționată la articolul 6 alineatul (1) din Regulamentul (CE) nr. 223/2009. El este un serviciu al Comisiei, condus de un director general.
   Articolul 4
   Principii statistice
   Eurostat dezvoltă, elaborează și difuzează statistici europene în conformitate cu principiile statistice ale independenței profesionale, imparțialității, obiectivității, fiabilității, confidențialității statistice și raportului cost-eficacitate, astfel cum sunt definite la articolul 2 alineatul (1) din Regulamentul (CE) nr. 223/2009 și astfel cum sunt precizate în Codul de bune practici al statisticilor europene.
   Articolul 5
   Planificare și programare
   (1)   Activitățile legate de statisticile europene sunt stabilite prin programul statistic european menționat la articolul 13 din Regulamentul (CE) nr. 223/2009 și prin programul anual de lucru menționat la articolul 17 din respectivul regulament.
   (2)   Activitățile legate de alte statistici fac obiectul unui exercițiu de planificare și coordonare coordonat de Eurostat și sunt identificate prin intermediul acestui exercițiu. Domeniul de aplicare al acestui exercițiu este limitat la subiecte cu privire la care există un acord reciproc între serviciile interesate ale Comisiei și Eurostat.
   (3)   Pot fi încheiate acorduri interservicii specifice între Eurostat și celelalte servicii ale Comisiei în scopul acestor activități, incluzând, de asemenea, activități legate de registrele administrative.
   Articolul 6
   Sarcinile Eurostat
   (1)   Eurostat este responsabil cu dezvoltarea, elaborarea și difuzarea statisticilor europene.
   În acest scop, Eurostat întreprinde în special următoarele acțiuni:

               (a)

               colectarea și agregarea informațiilor statistice necesare pentru compilarea statisticilor europene;

               (b)

               dezvoltarea și promovarea standardelor, metodelor și procedurilor statistice;

               (c)

               coordonarea Sistemului Statistic European, consolidarea cooperării între partenerii săi și asigurarea poziției sale de lider în domeniul statisticilor oficiale la nivel mondial;

               (d)

               cooperarea cu organizațiile internaționale și cu țări terțe în vederea facilitării comparabilității statisticilor europene cu statisticile produse în alte sisteme statistice și, după caz, sprijinirea țărilor terțe în ceea ce privește îmbunătățirea sistemelor lor statistice.

         (2)   Eurostat garantează că statisticile europene sunt accesibile tuturor utilizatorilor în conformitate cu principiile statistice, în special principiile independenței profesionale, imparțialității și confidențialității statistice.
   În acest sens, Eurostat furnizează explicațiile tehnice și sprijinul necesare pentru utilizarea statisticilor europene și poate utiliza canale de comunicare adecvate în scopul difuzării de comunicate statistice.
   (3)   Eurostat asigură cooperarea și dialogul periodic constructiv cu alte servicii ale Comisiei și, în cazul în care este necesar, cu furnizorii de date, în vederea luării în considerare a nevoilor utilizatorilor, a evoluției politicilor relevante și a altor inițiative. În acest scop, serviciile Comisiei care sunt utilizatori potențiali ai unor statistici europene specifice sunt informate și implicate de la primele etape în dezvoltarea de statistici noi sau modificate, printre altele, în scopul de a înțelege implicațiile politice potențiale ale metodelor, standardelor și definițiilor statistice noi sau modificate.
   (4)   Eurostat coordonează dezvoltarea și elaborarea de alte statistici. În acest scop, el:

               (a)

               optimizează utilizarea informațiilor existente care pot fi folosite în scopuri statistice, pentru a asigura calitatea și a reduce la minimum sarcina pentru respondenți; Eurostat invită toate serviciile interesate ale Comisiei să contribuie în acest scop;

               (b)

               este informat de către toate serviciile Comisiei cu privire la domeniul de aplicare și caracteristicile privind calitatea statisticilor produse de ele, cu privire la modificările semnificative în metodologia pentru elaborarea de statistici și cu privire la noi colectări de date planificate;

               (c)

               oferă altor servicii ale Comisiei îndrumare, formare adecvată și servicii de specialitate necesare pentru dezvoltarea și elaborarea de alte statistici, în limita resurselor disponibile.

         Articolul 7
   Directorul general al Eurostat
   (1)   În ceea ce privește statisticile europene, directorul general al Eurostat are responsabilitatea exclusivă de a decide cu privire la procese, la metodele, standardele și procedurile statistice sau cu privire la conținutul și termenele de publicare a statisticilor, în conformitate cu programul statistic european și cu programul anual de lucru. În momentul efectuării acestor sarcini statistice, directorul general al Eurostat acționează în mod independent; acesta nu poate nici solicita, nici accepta instrucțiuni din partea instituțiilor sau organismelor Uniunii, din partea oricărui guvern al unui stat membru sau din partea oricărei alte instituții, organ, oficiu sau agenție.
   (2)   Directorul general al Eurostat acționează ca ordonator de credite pentru executarea creditelor alocate Eurostat.
   Articolul 8
   Statisticianul-șef
   (1)   Directorul general al Eurostat este considerat ca fiind statisticianul-șef.
   (2)   Statisticianul șef:

               (a)

               este responsabil cu dezvoltarea, elaborarea și difuzarea statisticilor europene în cadrul Comisiei;

               (b)

               este responsabil cu coordonarea dezvoltării și elaborării de alte statistici, astfel cum se menționează la articolul 5 alineatul (2) și la articolul 6 alineatul (4);

               (c)

               reprezintă Comisia în foruri statistice internaționale, în special în scop de coordonare a activităților statistice ale instituțiilor și organismelor Uniunii, astfel cum se prevede la articolul 6 alineatul (3) din Regulamentul (CE) nr. 223/2009;

               (d)

               prezidează Comitetul Sistemului Statistic European menționat la articolul 7 din Regulamentul (CE) nr. 223/2009;

               (e)

               pregătește programele prevăzute la articolul 5 alineatul (1) din prezenta decizie în strânsă consultare cu alte servicii ale Comisiei, luând în considerare, în măsura posibilului, nevoile utilizatorilor și alte evoluții relevante în domeniu;

               (f)

               asigură legătura între Sistemul Statistic European (SSE) și Comitetul consultativ european pentru guvernanță statistică în toate aspectele legate de punerea în aplicare a Codului de bune practici al statisticilor europene în cadrul SSE în ansamblu.

         (3)   Orice serviciu care intenționează să întreprindă activități care presupun elaborarea de statistici consultă statisticianul-șef într-un stadiu incipient al pregătirii activităților în cauză. Statisticianul-șef poate formula recomandări în acest sens. Inițiativele care nu se referă la dezvoltarea, elaborarea și difuzarea de statistici europene, în special în cazul unor acorduri interservicii specifice, intră în totalitate în sfera de responsabilitate a serviciului interesat.
   Articolul 9
   Accesul la registrele administrative
   (1)   Pentru a reduce sarcina impusă respondenților, Eurostat are drept de acces la datele administrative din cadrul serviciilor Comisiei, sub rezerva normelor de confidențialitate stabilite în legislația Uniunii, și are dreptul de a integra aceste date administrative în statistici în măsura în care aceste date sunt relevante pentru dezvoltarea, elaborarea și difuzarea de statistici europene.
   (2)   Eurostat este consultat sau poate fi implicat în proiectarea inițială, dezvoltarea ulterioară și întreruperea folosirii registrelor administrative și a bazelor de date create și menținute de alte servicii ale Comisiei, în scopul de a facilita utilizarea ulterioară a datelor care figurează în aceste registre și baze de date în sensul statisticilor europene. În acest scop, Eurostat are dreptul de a propune activități de standardizare privind registrele administrative care sunt relevante pentru elaborarea de statistici europene.
   (3)   Pentru a spori eficiența dispozițiilor prezentului articol, fiecare serviciu al Comisiei garantează că accesul la datele administrative este acordat Eurostat, la cerere, în măsura necesară pentru dezvoltarea, elaborarea și difuzarea statisticilor europene, în conformitate cu normele de confidențialitate stabilite în legislația Uniunii.
   Articolul 10
   Codul de bune practici al statisticilor europene
   (1)   În conformitate cu articolul 11 din Regulamentul (CE) nr. 223/2009, statisticile europene sunt dezvoltate, elaborate și difuzate de Eurostat în conformitate cu Codul de bune practici al statisticilor europene, astfel cum a fost revizuit și actualizat de Comitetul Sistemului Statistic European.
   (2)   Eurostat implică Comitetul consultativ european pentru guvernanță statistică în toate acțiunile privind Codul de bune practici al statisticilor europene în conformitate cu mandatul comitetului.
   (3)   Eurostat monitorizează punerea în aplicare eficace a Codului de bune practici al statisticilor europene de către autoritățile statistice naționale.
   Articolul 11
   Asigurarea calității și etichetarea
   (1)   Eurostat asigură gestionarea calității statisticilor europene. În acest scop și pe baza criteriilor de calitate stabilite, răspunzând în același timp nevoilor utilizatorilor referitoare la statistici cu diverse profiluri de calitate, Eurostat:

               (a)

               monitorizează și evaluează calitatea datelor pe care le culege sau le primește și elaborează rapoarte cu privire la calitatea statisticilor europene pe care le difuzează;

               (b)

               promovează și aplică un proces de etichetare pentru statisticile europene;

               (c)

               verifică datele care țin de responsabilitatea Eurostat în contextul guvernanței economice sporite a Uniunii și aplică toate competențele care au fost în mod specific acordate Eurostat în procedurile relevante.

         (2)   Eurostat stabilește un cadru de asigurare a calității, care reflectă măsurile în vigoare sau care urmează să fie luate pentru a asigura punerea corectă în aplicare a Codului de bune practici al statisticilor europene.
   Articolul 12
   Utilizarea datelor confidențiale
   (1)   Directorul general al Eurostat ia toate măsurile necesare pentru a se asigura că este respectată confidențialitatea statistică.
   (2)   Datele care sunt considerate confidențiale în conformitate cu articolul 3 alineatul (7) din Regulamentul (CE) nr. 223/2009 sunt, în conformitate cu dispozițiile capitolului V din același regulament, accesibile doar funcționarilor și altor angajați ai Eurostat, precum și altor persoane fizice care lucrează pentru Eurostat pe bază de contract, ori de câte ori astfel de date sunt necesare pentru elaborarea statisticilor europene și în cadrul domeniului lor specific de activitate.
   (3)   Directorul general al Eurostat ia, în plus, toate măsurile necesare pentru a proteja datele a căror divulgare ar aduce atingere intereselor Uniunii sau intereselor statului membru la care se referă.
   Articolul 13
   Abrogare
   Decizia 97/281/CE se abrogă.
   Trimiterile la decizia abrogată se interpretează ca trimiteri la prezenta decizie.

      Adoptată la Bruxelles, 17 septembrie 2012.

            Pentru Comisie

            Președintele

         José Manuel BARROSO

      (1)  JO L 87, 31.3.2009, p. 164.

      (2)  Comunicare a Comisiei către Parlamentul European și Consiliu privind independența, integritatea și responsabilitatea autorităților statistice naționale și comunitare, COM(2005) 217 final.

      (3)  COM(2011) 211 final.

      (4)  JO L 306, 23.11.2011, p. 12.

      (5)  JO L 145, 10.6.2009, p. 1.

      (6)  COM(2009) 404 final.

      (7)  JO L 8, 12.1.2001, p. 1.

      (8)  JO L 112, 29.4.1997, p. 56.


title: Decizia nr. S6 din 22 decembrie 2009 privind înregistrarea în statul membru de reședință în temeiul articolului 24 din Regulamentul (CE) nr. 987/2009 și întocmirea evidențelor prevăzute la articolul 64 alineatul (4) din Regulamentul (CE) nr. 987/2009 (Text cu relevanță pentru SEE și pentru Acordul CE/Elveția)

text:
               27.4.2010

               RO

               Jurnalul Oficial al Uniunii Europene

               C 107/6

         DECIZIA NR. S6
   din 22 decembrie 2009
   privind înregistrarea în statul membru de reședință în temeiul articolului 24 din Regulamentul (CE) nr. 987/2009 și întocmirea evidențelor prevăzute la articolul 64 alineatul (4) din Regulamentul (CE) nr. 987/2009
   (Text cu relevanță pentru SEE și pentru Acordul CE/Elveția)
   2010/C 107/04
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), în virtutea căruia este responsabilă de tratarea tuturor chestiunilor administrative și de interpretare care decurg din dispozițiile Regulamentului (CE) nr. 883/2004 și Regulamentului (CE) nr. 987/2009 (2),
   având în vedere articolul 35 alineatul (2) din Regulamentul (CE) nr. 883/2004 mai sus menționat,
   având în vedere articolul 24, articolul 64 alineatul (4) și alineatul (6) din Regulamentul (CE) nr. 987/2009 și articolul 74 din Regulamentul (CE) nr. 883/2004,
   hotărând în conformitate cu condițiile prevăzute la articolul 71 alineatul (2) din Regulamentul (CE) nr. 883/2004,
   DECIDE:
   Normele privind înregistrarea în temeiul articolului 24 din Regulamentul (CE) nr. 987/2009 (denumit în continuare „regulamentul de punere în aplicare”) precum și cele privind menținerea unei evidențe prevăzute la articolul 64 alineatul (4) din Regulamentul de punere în aplicare sunt următoarele:
   I.   Înregistrarea prevăzută la articolul 24 din Regulamentul de punere în aplicare

               (1)

               În vederea aplicării articolului 24 din Regulamentul de punere în aplicare, este prevăzută următoarea procedură.
               La solicitarea persoanei interesate, instituția competentă transmite acesteia un document relevant în temeiul articolelor 17, 22, 24, 25 sau 26 din Regulamentul (CE) nr. 883/2004 (denumit în continuare „regulamentul de bază”) și în temeiul articolului 24 alineatul (1) din regulamentul de punere în aplicare (denumit în continuare „document care deschide dreptul la prestații sociale”). Solicitantul trebuie să prezinte documentul în cauză instituției de la locul de reședință atunci când se înregistrează pentru a beneficia de prestații în natură.
               La solicitarea instituției de la locul de reședință, instituția competentă transmite celei dintâi instituții un document care deschide dreptul la prestații sociale.
               Instituția competentă informează instituția de la locul de reședință asupra oricărei modificari sau anulari a documentului care deschide dreptul la prestații sociale. Instituția destinatară trebuie, fie să confirme, fie să conteste modificarea sau anularea, informând instituția expeditoare.
               Instituția de la locul de reședință informează instituția competentă asupra înregistrării persoanei interesate, precum și asupra oricărei modificări sau anulări a acestei înregistrări. Notificarea va fi efectuată de îndată ce instituția de la locul de reședință dispune de informațiile esențiale în acest sens. Instituția destinatară trebuie fie să confirme, fie să conteste modificarea sau anularea prin informarea instituției expeditoare.

               (2)

               Data de la care costurile prestațiilor în natură sunt rambursabile, în temeiul articolelor 35 și 41 din regulamentul de bază și al articolelor 62 și 63 din regulamentul de punere în aplicare este următoarea:

                           (a)

                           data la care este dobândit dreptul la prestații în natură în temeiul legislației statului membru competent, așa cum este indicată în documentul care certifică dreptul la prestații sociale;

                           (b)

                           data modificării reședinței sau a înregistrării, atunci când aceasta succede datei menționate la punctul (a) și este înscrisă în documentul emis de instituția de la locul de reședință în temeiul articolului 24 alineatul (2) din regulamentul de punere în aplicare.

                     Dacă membrii de familie ai unei persoane asigurate, titularul pensiei sau unul din membrii familiei au încă dreptul la prestații sociale ca urmare a exercitării unei activități profesionale sau în virtutea unei plăți compensatorii, în temeiul legislației țării lor de reședință sau a altui stat membru, cu titlu prioritar, în conformitate cu regulamentele, înregistrarea are efecte începând cu ziua următoare datei încetării acestor drepturi.

               (3)

               Data la care se va încheia plata prestațiilor în natură în conformitate cu articolele 35 și 41 din regulamentul de bază și articolele 62 și 63 din regulamentul de punere în aplicare este data anulării înregistrării comunicate de instituția de la locul de reședință instituției competente sau data anulării documentului care deschide dreptul la prestații sociale notificată de instituția competentă instituției de la locul de reședință.
               Această dată este specificată în documentul de anulare și reprezintă data încetării drepturilor deschise de documentul care certifică dreptul la prestații sociale, respectiv:

                           (i)

                           data decesului persoanei interesate sau data la care aceasta își schimbă reședința într-un alt stat membru;

                           (ii)

                           data la care sunt dobândite drepturile la prestații în natură, în temeiul legislației țării de reședință sau a altui stat membru, în conformitate cu regulamentele, ca urmare a exercitării unei activități profesionale sau în virtutea acordării unei pensii;

                           (iii)

                           data de la care membrii de familie nu mai îndeplinesc condițiile pentru acordarea de prestații în natură ca membrii de familie, conform legislației statului membru de reședință.

                     Este obligația tuturor instituțiilor naționale să ia măsurile necesare pentru a reduce perioada de timp între data încetării dreptului sau a înregistrării și data la care este comunicat documentul de anulare. În special, determinarea reședinței persoanei asigurate trebuie să se bazeze pe o analiză corespunzătoare, conform articolului 11 din regulamentul de punere în aplicare.

         II.   Evidența prevăzută de articolul 64 alineatul (4) din regulamentul de punere în aplicare

      Membrii de familie ai persoanei asigurate, pensionari și/sau membrii familiei acestora

               (1)

               Instituția de la locul de reședință din statul membru care este menționat în anexa 3 la regulamentul de punere în aplicare calculează suma fixă a prestațiilor în natură acordate membrilor familiei asiguratului în temeiul articolului 17 din regulamentul de bază și pensionarilor și/sau membrilor familiilor acestora în temeiul articolelor 24, 25 și 26 din regulamentul de bază, în baza unei evidențe actualizate în acest scop, bazându-se pe propriile informații sau pe cele furnizate de instituția competentă cu privire la dobândirea drepturilor, suspendarea sau retragerea acestora.
               Evidențele prevăzute la articolul 64 alineatul (4) din regulamentul de punere în aplicare menționează numărul de sume lunare fixe datorate pentru fiecare membru de familie al unei persoane asigurate, pensionar și/sau membru al familiei acestuia, pentru un singur an.

               (2)

               În vederea calculării numărului de plăți forfetare lunare, perioada pe durata căreia persoanele interesate pot solicita prestații este calculată în luni.
               Numărul de luni este obținut prin luarea în considerare ca lună completă a lunii calendaristice care conține ziua de la care a fost efectuată calcularea sumelor fixe.
               Luna calendaristică în cadrul căreia a încetat dreptul nu va fi luată în considerare, cu excepția cazului în care este o lună completă.
               Dacă perioada totală este sub o lună, aceasta va fi considerată o lună.
               În cazul în care o persoană trece de la o grupă de vârstă la alta în timpul perioadei vizate, luna în care are loc schimbarea grupei de vârstă va fi luată în considerare în totalitate în categoria de vârstă superioară.

         III.   Dispoziții finale

   Prezenta decizie este publicată în Jurnalul Oficial al Uniunii Europene. Se aplică de la data intrării în vigoare a regulamentului de punere în aplicare.

            Președintele Comisiei administrative

         Lena MALMBERG

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.